# UPUTSTVA ZA PODNOŠENJE POJEDINAČNIH PREDSTAVKI UGOVORNIM TELIMA UJEDINJENIH NACIJA

## 1. Komiteti koji mogu da primaju pojedinačne predstavke

Navedite samo jedno ugovorno telo UN (Komitet) kojem podnosite predstavku. Protiv Republike Srbije pojedinačne predstavke mogu da primaju sledeća ugovorna tela UN: Komitet za ljudska prava (CCPR), Komitet protiv torture (CAT), Komitet za eliminisanje diskriminacije žena (CEDAW), Komitet za prava osoba sa invaliditetom (CRPD), Komitet za ukidanje rasne diskriminacije (CERD) i Komitet za prisilne nestanke (CED).

2. Država članica o kojoj je reč

Proverite da li je država članica o kojoj se radi priznala nadležnost komiteta da prima pojedinačne predstavke ratifikacijom fakultativnog protokola uz ugovor o ljudskim pravima ili davanjem izjave shodno relevantnom članu tog ugovora kojim je uspostavljen postupak razmatranja pojedinačnih predstavki. Možete proveriti da li je država to učinila na sledećem linku: <https://treaties.un.org/Pages/Treaties.aspx?id=4&subid=A&lang=en>.

Protiv Republike Srbije pojedinačne predstavke se **ne mogu** podnositi sledećim ugovornim telima: Komitet za ekonomska, socijalna i kulturna prava (CESCR), Komitet za prava deteta (CRC), Komitet za zaštitu prava svih radnika migranata i članova njihovih porodica (CMW). (1. jun 2021. godine)

Proverite da li su se događaji koji su uslovili navodnu povredu dogodili nakon što je država članica priznala nadležnost komiteta da prima pojedinačne predstavke (nakon što je država ratifikovala fakultativni protokol ili dala izjavu) ili da se kršenje nastavilo nakon tog datuma.

3-7. Podnosilac predstavke i žrtva

Podnosilac predstavke je lice koje komitetu podnosi predstavku, u kojoj obično tvrdi da su povređena njegova prava. U tim slučajevima je podnosilac predstavke istovremeno i žrtva. Većina komiteta podnosioca predstavke u svojim konačnim odlukama naziva „autorom“. Podnosilac predstavke takođe može da podnese predstavku u ime nekog drugog lica koje iz opravdanih razloga ne može sâmo da podnese predstavku (npr. jer je preminulo, nestalo ili je lišeno slobode bez mogućnosti kontakata sa spoljnim svetom), pod uslovom da je podnosilac predstavke član porodice žrtve ili može da dokaže legitimni interes na neki drugi način.

8-9. Predstavnik

Podnosioca predstavke može da ima predstavnika, bilo pravnog (advokata) ili nepravnog (npr. nevladina organizacija). Nije neophodno da predmet pripremi advokat, premda pravni saveti mogu da doprinesu kvalitetu podnesaka. Podnosioci predstavke treba da budu svesni da Ujedinjene nacije ne pružaju besplatnu pravnu pomoć u ovim postupcima.

10. Anonimizacija imena podnosioca predstavke/žrtve

Predstavka ne sme da bude anonimna. Komitetima se mora obelodaniti identitet podnosioca predstavke i žrtve, kao i njihovi kontakt detalji, koji su opšte uzev neophodni da bi država članica mogla da se izjasni o navodima. Anonimne predstavke neće biti prihvaćene. Međutim, žrtva i/ili autor mogu da zahtevaju da u konačnoj odluci komiteta ne bude obelodanjen njihov identitet. Konačne odluke koje komiteti usvajaju se objavljuju. Stoga, podnosioci predstavki treba što pre da ukažu komitetima da ne žele da njihov identitet bude obelodanjen u konačnoj odluci. S obzirom na uobičajeni nivo javne dostupnosti odluka (uključujući njihovo širenje preko interneta, usled čega je ispravljanje i/ili brisanje podataka praktično nemoguće), Ujedinjene nacije možda neće biti u mogućnosti da udovolje zahtevima za anonimnost podnetim nakon objavljivanja konačne odluke.

11. Korišćenje ostalih međunarodnih mehanizama

Većina komiteta ne može da razmatra predstavku ako je isti predmet podnet nekom drugom ugovornom telu UN, ili regionalnom mehanizmu, poput Evropskog suda za ljudska prava, Interameričke komisije za ljudska prava, Interameričkog suda za ljudska prava, ili Afričke komisije ili suda za ljudska i prava naroda. Međutim, Komitet za ljudska prava može da razmatra takav predmet ukoliko se o njemu više ne vodi postupak pred nekom drugom međunarodnom instancom a država članica o kojoj se radi se tome nije usprotivila u vreme ratifikacije ili pristupanja.

Ovo se pravilo ne odnosi na pojedinačne predstavke podnete Komitetu za ukidanje rasne diskriminacije.

12. Privremene i zaštitne mere

Komiteti u hitnim slučajevima mogu da usvoje **privremene mere** kojima od države o kojoj je reč zahtevaju da usvoji mere kako bi sprečila nanošenje nenadoknadive štete navodnoj žrtvi dok oni ne odluče o predmetu. „Nenadoknadiva šteta“ označava štetu koja zbog svoje prirode ne može da bude nadoknađena. Autor koji zahteva usvajanje privremenih mera mora da dokaže da je opasnost od povrede prava realna i da bi šteta od nje bila nenadoknadiva. Takođe mora da dokaže da je opasnost lična (a ne samo zasnovana na opštem kontekstu). Uobičajene privremene mere obuhvataju, na primer, suspenziju izvršenja smrtne kazne ili deportacije u zemlju u kojoj se autor nalazi u opasnosti od mučenja ili zlostavljanja.

Podnosilac predstavke može zamoliti komitet da zatraži privremene mere u bilo kom trenutku pre no što usvoji konačnu odluku ili „Stavove“. Takve zahteve treba da dostavi Sekretarijatu što je pre moguće, pre no što može doći do akta koji podnosilac predstavke nastoji da spreči.

Podnosilac predstavke može tokom celog postupka takođe da zatraži usvajanje **zaštitnih mera**, kako bi se od odmazde zaštitili pojedinci iz predstavke, uključujući advokate, svedoke i članove porodice. Ovakav zahtev se može podneti i u kontekstu postupka koji sledi nakon usvajanja stavova (nakon usvajanja odluke u kojoj je utvrđena povreda).

13. Činjenice, uključujući iscrpenost domaćih pravnih lekova

Podnosioci predstavke treba da izlože osnovne činjenice po hronološkom redu, uključujući i domaće pravne lekove iscrpljene na nacionalnom nivou, kao i odluke koju su usvojili nacionalni organi. Podnosioci predstavke prvo moraju da iscrpe sve relevantne pravne lekove koje imaju na raspolaganju u državi članici pre no što predstavku podnesu komitetu. To obično podrazumeva podnošenje pritužbe nacionalnim sudovima sve do najviše sudske instance, izuzev ako podnosilac predstavke može da obrazloži neopravdano odugovlačenje u razmatranju tih pravnih lekova ili da ti lekovi iz drugih razloga nisu delotvorni ili da mu oni nisu na raspolaganju. Podnosilac predstavke mora podrobno da obrazloži zašto opšte pravilo ne treba da važi. Puka sumnja u delotvornost nekog pravnog leka ga ne oslobađa obaveze da ga iscrpi. Nemojte svoje pritužbe navesti u ovom delu, već niže u stavu 14.

Predstavku treba podneti što pre, čim se iscrpe domaći pravni lekovi. Kašnjenje može otežati mogućnost države članice da valjano na nju odgovori, kao i podrobnu ocenu činjenica od strane Komiteta. U nekim slučajevima, podnošenje predstavke po protoku dužeg perioda može dovesti do zaključka da je došlo do zloupotrebe prava na podnošenje predstavke te ona može biti proglašena neprihvatljivom.

Rok u kojem se može podneti predstavka od trenutka iscrpljivanja domaćih pravnih lekova razlikuje se od jednog Komiteta do drugog:

* CERD: šest meseci;
* CESCR, CRC: jedna godina;
* CCPR: pet godina

Rok za podnošenje predstavke drugim Komitetima nije određen.

14. Pritužba

Podnosioci predstavke treba da navedu zašto smatraju da činjenice koje su opisali predstavljaju povredu njihovih prava iz ugovora o kojem je reč. Podnosioci predstavke se podstiču da navedu konkretne članove ugovora, naročito ako imaju pravnog zastupnika. Podnosioci predstavke moraju da preciziraju koja su prava iz ugovora navodno prekršena i da opišu činjenice koje pokazuju kako ih je država članica prekršila. Preporučuje se i navođenje konkretnih pravnih lekova koje bi autor želeo da mu država članica obezbedi u slučaju da komitet na osnovu činjenica koje su mu predočene zaključi da je došlo do povrede.

Nedovoljno potkrepljene činjenice i tvrdnje mogu dovesti do odluke o odbijanju zavođenja predstavke.

15 – 17. Podnošenje predstavke

Predstavka treba da bude pisana, čitljiva, po mogućnosti otkucana i potpisana. Predstavke poslate elektronskim putem treba da imaju elektronski potpis ili budu svojeručno potpisane, skenirane i priložene *e-mailu* koji se šalje Odseku za pritužbe i hitno delovanje Kancelarije visokog komesara za ljudska prava (PUAS) ([**petitions@ohchr.org**](mailto:petitions@ohchr.org)). Potrebno je podneti i nepotpisanu verziju u *word*-u. **Predstavke dostavljene na papiru neće biti razmotrene izuzev ako podnosilac ne dokaže da bi podnošenje predstavke elektronskim putem bilo nemoguće.**

Prihvataju se samo predstavke na jednom od radnih jezika Sekretarijata (**engleskom, francuskom, ruskom i španskom**). Ako aneksi nisu na jednom od tih jezika, potrebno je priložiti nezvanični prevod rezimea. **Potrebno je podneti isključivo kopije a ne originale. Nijedan dokument neće biti vraćen.**

Aneksi treba da sadrže sve odluke usvojene na nacionalnom ili međunarodnom nivou, kao i ostale relevantne zvanične dokumente, poput medicinskih izveštaja.

Ako opis činjenica ili pritužbi nije jasan ili nedostaju osnovne informacije za razmatranje pojedinačne predstavke u skladu sa postupkom razmatranja, PUAS može kontaktirati podnosioca predstavke i od njega zahtevati dodatne detalje ili da ponovo podnese predstavku. Autori treba marljivo da odgovaraju na dopise PUAS i da zatražene informacije šalju što je pre moguće. Predmet se zaključuje ako informacije nisu primljene u roku od dve godine od dana slanja zahteva.